ming030890/wiki-yue-high-quality huggingface dataset:
西方化

西方化，又可以叫做歐洲化，係一個社會越嚟越接受西方文化嘅過程，可以包括工業、科技、教育、政治、經濟、語言、宗教、同埋倫理方面等等。喺殖民主義時代期間，西方化通常都係代表住基督教嘅擴散。
喺過去呢幾百年以嚟，西方化越嚟越普遍，有啲更加將佢等同現代化。對於西方同非西方之間嘅文化交流，其實兩邊嘅社會都會出現一啲改變，所以呢個睇法並唔完全啱，係太過簡單化。
西方化並冇一個指定嘅規則，反而係每一個社會各自同西方文化嘅互動，跟住先會出現結果，所以都唔一樣。有啲文化可能完全變到影都唔見，而其他就能夠兩種文化並存。
西方哲學

西方哲學（Western philosophy）泛指西方世界嘅哲學思想，最早可以追溯至古希臘哲學，不過喺中世紀至現代都有一路發展。
西方世界

西方世界，又叫西洋、泰西，係指發源自歐亞大陸西部嘅歐洲嘅文化圈，而家多數指歐洲同美洲各國。
西方嘅概念根源喺希臘文明、古羅馬同埋後來嘅基督教文化，經過文藝復興、宗教改革、啟蒙時代同埋通過帝國主義、殖民主義、科學革命、工業革命擴張，形成當今嘅西方世界。
冷戰時期，西方嘅觀點確立喺深受自由主義思想嘅影響，反對共產主義嘅資本主義國家，形成反共主義陣營，同東歐社會主義國家打對台。
西方寺

西方寺（英文：Western Monastery）係一間座落喺香港新界荃灣老圍三疊潭嘅佛教道場，由佛教團體香港菩提學會會長永惺法師喺1972年起，背面靠住大帽山，前面對住三疊潭，全寺面積14萬平方呎，時至今日，西方寺已成為區裏面有名嘅寺院。
西方寺而家嘅主持係釋寬運。

建築
西方寺山門嘅對聯係由永惺長老撰句、馮康候寫嘅：「南海泛慈舟梵貝聲聲皈淨土，西方傳內典源流脈脈接靈山」，寺裏面嘅正中位置，有一棟兩層高嘅中國宮殿式建築「大雄寶殿」，下層係「五觀堂」，即係齋堂。前面係「天王殿」，裏面供奉彌勒菩薩同四大天王，兩邊係「鐘、鼓樓」，另外有一座九層高嘅「萬佛寶塔」，塔基嘅設計仿照台灣日月潭嘅慈恩塔，而塔身就參考廣州六榕寺嘅花塔而起，塔裏面嘅七寶鑲嵌壁畫名叫《觀無量壽經圖》，全長70米，由68幅小畫組成，塔裏面最高層藏有兩粒顏色各有深淺嘅佛陀舍利。重有「藏經樓」、「彌勒殿」同「地藏殿」等。
西新畿內亞

西新畿內亞，又叫西巴布亞地區，係新畿內亞西面嘅範圍，而家由印尼管，東面係獨立國巴布亞新畿內亞。
西洋菜

西洋菜係十字花科西洋菜屬植物，亦係華南嘅人成日食嘅菜，通常用嚟滾湯。
西洋菜湯

西洋菜湯係用西洋菜做主要材料嘅湯。呢種湯除咗係中國常見嘅滾湯，喺歐洲亦都有呢種湯，但煮法好唔同。
西洋松露屬

西洋松露屬（Tuber），又叫塊菌屬，係西洋松露科一屬，有大約86個品種。
西洋松露科

西洋松露科（Tuberaceae），又叫塊菌科，係盤菌目一科，有6個屬大約200個品種。
西洋菜南街

西洋菜南街（Sai Yeung Choi Street South）係香港旺角一條街，嚮旺角警署以南，大致南北走向，北面同太子道西交匯，南面同登打士街交匯。
廚窗風景
西洋菜南街係旺角區最旺嘅一條街，平日兩邊都係賣時尚最潮嘅消費品，尤其係電子影音產品、手機、數碼相機咁，名牌子地鋪包括百老匯攝影器材、豐澤電器、鐳射電器、國美電器、衛訊電訊咁。
夜市
嚮夜晚，西洋菜南街曾經係一條行人專用區，人流非常多，唔少市民喺呢度做街頭表演，又擺滿廣告宣傳嘅易拉架，由於聲浪影響到附近嘅居民同商戶，開咗18年嘅行人專用區喺2018年8月4號取消。
西洋會館

西洋會館（Club Lusitano），又叫西洋會所，係香港一會館，1866年成立。原址喺中環些利街，後尾搬到雪廠街。會所而家重運作緊，只係規模比以前細，以服務餐飲為主。西洋就當時唐人指嘅葡萄牙。入會嘅多數係香港及澳門土生葡人，而家會所仍然堅持入會者要有葡萄牙血統，所以會員人數唔多。佢同英人嘅新公司、德人嘅德國會館、係當時香港三大會館。
《香港雜記》曾提及佢喺些利街。現時雪廠街有西洋會所大廈，會所大樓總共有27層，23樓至27樓屬會所範圍，畀會員活動及使用，其餘都係商業用途樓層，可租出作商務用途。
會所設有三面落地玻璃嘅宴會廳、一間餐廳、一間酒吧、一間會議室、一間圖書館、多用途活動室以及一間桌球室。
西洋祐

西洋祐（1983年5月12號—）係日本足球員，司職中場，效力過仙台七夕，盛岡仙鶴，及索尼仙台。
西洋菜北街

西洋菜北街（英文：Sai Yeung Choi Street North），係香港九龍旺角去石硤尾嘅一條馬路，由運動場道開始，另一邊係掘頭路。佢同西洋菜南街畀旺角警署隔住。
西洋波會

西洋波會（Club de Recreio）係香港一個草地滾球組織，位於九龍京士柏加士居道20號，衞理道交界附近。因為同九龍草地滾球會嘅地理位置接近，所以有部分人會將兩者混淆。

租地爭議
2007年，太陽報批評地政總署每年只象徵式收西洋波會一蚊會所土地租。

足球隊
西洋波會曾經參加香港甲組足球聯賽，重喺1926-27球季攞過冠軍。
越秀山體育場

越秀山體育場越秀山、觀音山喺2015年2月13號影嘅越秀山體育場，嗰時廣州富力隊喺度打緊亞冠。基本資料前名粵秀山公園運動場位置廣東廣州越秀區越秀山嘅鎮海樓南邊業主廣州市人民政府草坪表層草地容納人數18,000建築施工1926年左近始建，1950年改擴建啟用1926年左近建築師陳炯明（1920年代）葉劍英（1950年）使用者廣州富力足球會（2012年～而家）
越秀山體育場
係廣州市嘅一間體育場，喺越秀區嘅越秀公園入面，鎮海樓嘅正南邊，應元路嘅東邊。呢個體育場三邊有越秀山圍住，凈係得南邊嘅路去到應元路嗰頭。北邊嘅幾個門口平時係唔對外嘅，凈係得足球場有大型比賽或活動嗰陣先至開畀人（重要有門飛先至可以入去）。呢間體育場見證南粵足球嘅興起同埋衰落，重俾人話係廣州人最有回憶嘅體育場（啫係廣州街坊話嘅「福地」噉解）。

歷史
清代原先重係彈藥庫，到民國後，陳炯明時代規劃好搞成運動場地，1926年前啟用。命名粵秀山公園運動場，當其時重係泥地，設施較為簡陋。
喺1949年10月易幟後，嗰年嘅11月由於廣州市要辦「慶祝廣州解放文藝演出」，就要起間可以坐到成萬個觀眾嘅場地，最後就揀咗呢嚿荒廢咗好多年嘅舊泥地足球場，而呢個舊嘅泥地足球場係嗌過「觀音山足球場」嘅名。嗰度三面環山，東西長180幾米，南北闊83米，啱好搞到個群眾性大型活動嘅地區。
就喺1950年元旦，廣州市政府又組織咗好多個項嘅體育表演喺觀音山足球場度辦。而越秀山體育場就喺1950年3月開始逳手起喇，有成萬位廣州市民組成嘅義務勞動大軍，喺嗰陣時嘅廣州市市長——葉劍英元帥嘅號召嚟負責起嘅。到咗1950年10月14號，越秀山體育場正式投入營運。嗰時啱好係辦到慶祝廣州解放一周年嘅廣州市第一屆人民體育運動會。到咗1953年，越秀山起咗個大型足球場同一條400米嘅跑道，而1956年嗰陣重整大咗個大門同埋東南、東北兩邊挾埋可以坐到28000觀眾嘅看台。
1957年11月7號，越秀山體育場辦咗紀念俄國十月革命40周年嘅文藝同埋煙花晚會，就喺19點30分到嘅5號門附近發生咗單嚴重嘅人踩人事件。因為啲差佬攔唔住出面想入場嘅觀眾，搞到場面失控，而門入面嘅梯形座位度，前面幾排人冚唪唥都俾後面衝入嚟嘅人壓到。呢單嘢有33個人死咗、16個人重傷、41個人輕傷。
喺文革嗰陣，廣州地區組織幾萬人參加嘅集會遊行、批鬥大會都喺呢度辦。
1972年8月17號，廣東隊同香港流浪隊喺越秀山體育場踢嘅比賽入面發生咗波迷喺上面跌咗落嚟壓冧下面看台嘅觀眾，搞到有死傷。呢單嘢係越秀山體育場入面，唯一一次冧看台。
2009年3月6號，越秀山體育場做過廣州醫藥（今日嘅廣州恆大淘寶）嘅主場。
1987年11月20號——1987年12月5號，第六屆全國運動會嘅足球比賽喺呢度辦過。
2001年11月11號——2001年11月25號，第九屆全國運動會嘅足球比賽喺呢度辦過。
2010年11月12號——2010年11月27號，第16屆亞運會嘅足球比賽喺呢度辦過。
2011年，由於越秀山體育場唔符合亞足聯畀嘅亞洲冠軍聯賽球場嘅標準，廣州恆大隊就將聯賽主場比賽搬到去天河體育中心嗰度，喺越秀山體育場入面凈係踢過2011年嘅中國足協杯比賽、預備隊比賽同埋二隊嘅比賽。就喺嗰年7月份，深圳鳳凰隊就嚟解散時俾富力地產收購咗，重喺2011年嘅中甲聯賽入面，波隊改咗名嗌廣州富力足球俱樂部，而波隊嘅主場都重係丼喺越秀山體育場度踢重一直用到而家。喺2012年嘅中超後半賽季，由於越秀山體育場按返亞足聯嘅標準嚟升級嘅關係，所以佢嘅主場比賽暫時搬咗去大學城體育場度。就喺嗰年10月，廣州富力足球俱樂部同埋廣州市體育局、廣州市足協、越秀山體育場快相關決策層商提咗份亞足聯嘅整改方案，其中廣州富力隊要負責起座位同VIP通道呢2項最緊要嘅嘢，雖然話足球會識喺水泥級度起個座凳，但凈係得18000個到，有可能要睇水嚟加差唔多20000個到嘅活動座凳出嚟。
喺2015年初，由於廣州富力隊入咗亞冠，結果呢個場地攞咗嚟做富力隊嘅亞冠主場，但係富力隊喺嗰度唔爭氣，三場主場正賽唔單止未贏過，重一球都入唔到。

設施
呢間體育場係包括咗一個標準足球場同埋田徑跑道。而場上嘅梯級觀眾位係用水泥鋪出嚟嘅，從南向北嚟睇，一共劃開咗27個區，其中南邊同埋北邊嘅看台有頂棚，東邊冇看台，但係有好似座塔噉嘅門樓，佢係體育場嘅日常辦公場地。而呢間體育場先後喺1956年、1977年、1980年、1987年、1997年同埋2009年搞咗大規模嘅裝修，家陣嘅田徑跑道已經改咗係國際標準嘅105×68米嘅塑膠地跑道。而足球場嘅草皮方面，就係鋪住中國內地比較先進嘅「蘭引三號」。而梯級觀眾位、電子顯示屏、功能房都搞咗下升級之外，重搞咗個流水噴泉入嚟。

足球紀錄
南看台23區嘅波迷陣
由於越秀山體育場長期都係廣州隊嘅聯賽主場。所以越秀山體育場嘅氣氛都幾火爆下，而呢個火爆喺中國內地係出嗮名。
1960年8月7號，嗰陣時嘅廣州足球隊同黎巴嫩嘅李星隊喺越秀山體育場度踢，結果廣州隊主場6-0狂炒李星隊，呢個紀錄係越秀山體育場踢嘅廣州隊，喺國際賽事入面最多贏波嘅記錄。
呢個足球場重出過好多位廣東省市同國家級嘅優秀運動員。尤其係中國足壇入面比較出名嘅南粵波星——楊菲蓀、容志行、古廣明，趙達裕、彭偉國、胡志軍等都喺越秀山體育場入面踢過波先至出咗名。
2004年嘅中甲聯賽，廣州日之泉嘅主場比賽出現咗一個賽季未輸過波嘅紀錄。
2006年嘅中甲聯賽，廣州醫藥隊嘅平均入場人數甚至高過除咗山東魯能之外嘅冚唪唥中超聯賽球隊主場嘅平均入場人數，重喺2007年聯賽最後一輪入面，創咗越秀山體育場嘅入場記錄。嗰時每場比賽都有2個電視台同1個電台嚟搞直播，喺中國足壇入面好少見。其中體育場南看臺嘅23、24區重係波迷聯盟嘅年票區。
2008年，嗰時廣州賽區嘅越秀山體育場俾中國足協列入年度中超最佳人氣賽區。
越秀山體育場重攞過廣東省優秀場館經營示範單位。
越秀山麓伍氏墓

越秀山麓伍氏墓，又嗌伍廷芳墓同伍朝樞墓，係中國廣東廣州嘅一處墓葬，喺越秀山南門嘅百步梯半佬路程範圍（廣州市第2中學應元路校區西北角附近同越秀山體育場南觀眾臺後邊）。呢兩個墓葬係因為葬咗伍廷芳同埋伍朝樞呢兩位名人而出名。
呢兩個墓葬原先分別喺1924同1933年先後葬喺黃花崗七十二烈士墓入面，但1988年9月因黃花崗地區搞開發而搬到越秀山南門附近。2002年9月俾廣州市人民政府列佢做等級保護文物，2008年12月19號被列入廣州市文物保護單位。
越秀路

越秀路 (廣州)：廣東省廣州市越秀區入面嘅越秀路。分開咗南、中、北三條。
越秀路 (南寧)：廣西壯族自治區南寧市清秀區入面嘅越秀路。
越秀路 (天津)：天津市河西區入面嘅越秀路。
越秀路 (蕪湖)：安徽省蕪湖市鳩江區入面嘅越秀路。
越秀路 (紹興)：浙江省紹興市越城區入面嘅越秀路。
越秀路 (廣州)

爾篇文部分內容由中文維基百科文章越秀路 (廣州)（版本29700139）攞料，並以創意共享之下，署名兼共享版權嘅3.0版本協議授權使用。原文作者請睇嗰版歷史。
越秀廣場

越秀廣場，香港屋苑之一，商場之一，喺九龍新蒲崗西邊，英文名Yue Xiu Plaza。下面商場多層，上面有兩棟樓。
商場大致四方形，北面凸多一角。商場西角為寧遠街，東北面有如意大廈。南面有公園仔，叫景福街休憩處。過公園仔係譽·港灣Mikiki。
商場內有波樓，又有酒樓。地下有間麥當勞，開咗好多年。
越秀新都會

越秀新都會（粵拼：jyut6 sau3 san1 dou1 wui6）係中國廣東省廣州市一間規模比較大同配套最齊全嘅高級中央商務區核心嘅寫字樓，喺越秀區嘅中山六路嘅北邊；人民北路嘅東邊；光孝路嘅西邊同寧家里南邊之間嘅位。而呢間大廈喺2005年10月開始逳手起，2007年3月封頂，2007年7月落成。成棟大樓有21層樓咁高。
越秀橋

越秀橋係廣州越秀一座石橋，至少喺1925年就已經有，1933年特大水災之後重建，橫跨東濠涌，喺越秀同東風路口，而今擴闊成公路橋，屬於東風中路一部分。越秀橋邊有整理東濠下游碑。附近有東濠涌高架橋、東濠涌親水平臺同東濠涌博物館。
足球員

足球員（粵拼：zuk1 kau4 jyun4，Football player）係一類運動員，包含咗玩唔同形式嘅足球嘅運動員，例如美式足球、加拿大式足球、澳式足球、蓋爾式足球同橄欖球。
足球會

足球會（Football Club，簡稱FC），又叫足球球會，係專門踢足球嘅體育會，好多都會組織足球隊去踢比賽。
足球守門員

足球守門員（粵拼：sau2 mun4 jyun4，GoalKeeper，GK）係足球運動入面嘅特別球員。
守門員係喺足球比賽唯一可以用手掂波嘅球員，但係只限喺自己嗰方嘅禁區裏面，如果喺禁區以外用手掂波或者用手接自己隊友用腳回傳嘅波就會犯規。守門員嘅波衫要同自己嗰隊嘅其他球員有明顯分別。守門員喺場上承受好大壓力、亦係最關鍵嘅位置，因為守門員嘅失誤係好容易令到自己嗰方喺比賽失利。對守門員嘅信任係建立喺防止出現失誤同埋撲救能力嘅基礎上。優秀嘅守門員需要唔好因為失誤而受到影響，並可以從中吸取經驗同教訓。一次嘅失誤或者一次驚險嘅撲救，絕對唔係判斷守門員能力嘅唯一標準。守門員最基本嘅要素，係身手敏捷、反應夠快，有判斷力同有良好嘅撲救能力。除此之外，彈跳力好或者身材高大亦係對守門員有利嘅條件。

足球守門員嘅能力
遺傳因素非常重要，但係佢必須同艱苦嘅訓練、恰當嘅指導同豐富嘅比賽經驗互相結合。雖然好難界定遺傳因素嘅定義，但係觀察一名年青守門員嘅時候，首先要注意佢嘅接波動作同步伐移動。而對於其他位置嘅隊員，就注重觀察球感，控制能力同埋速度。接波技術亦係守門員嘅基本功，如果冇正確判斷球速同接波嘅基本能力，要有發展嘅話係非常困難。同樣，守門員具備正確嘅揀位能力亦好重要。
足球小將

《足球小將》（日文：キャプテン翼，英文：Captain Tsubasa），係高橋陽一創作嘅日本漫畫，作品喺1981年開始連載，喺日本同世界各地都廣為人知，故事講述足球技術高超嘅少年大空翼從小學六年級開始到進入職業足球壇之後所發生嘅故事。包括續作在内，全系列漫畫喺世界累積發行量已經超過8000萬冊。

譯名
電視動畫喺香港TVB譯名做《足球小將》，大部分角色都有香港化嘅譯名，例如戴翅偉、麥泰來、林源三、歐陽健威、司徒早苗、小志強、澤田德、石崎樑等等；2018年，日本集英社要求要統一譯名，2019年喺ViuTV播出嘅電視動畫譯名做《隊長小翼》，所有角色都用日本原名。
足球場

標準足球場尺寸：唔係個個足球場嘅尺寸都完全一樣嘅，不過大部份足球場嘅尺寸都係105米乘68米或者115碼乘74碼。
足球場係進行足球比賽嘅場地。足球場嘅基本條件係一塊長方形嘅平地，可以係草地、人造草、膠地甚至石屎地，較簡陋嘅足球場可能淨係有兩邊龍門同幾條白線，設備較好嘅足球場可能附設有燈光、看台、更衣室等設施。畀職業足球聯賽或國家隊進行比賽嘅足球場，可以喺四面設有廣告板。有啲足球場外圍可能設有田徑跑道。

標準足球場
足球場龍門、鵝眉月、禁區
足球場中圈
足球場嘅標準由國際足協制訂。喺青少年、元老、殘障人仕、草根足球賽事（低組別賽事），可以根據佢哋嘅意願選擇性修改：比賽場地嘅嘅大細、兩條龍門柱之間闊度同由地面至龍門橫楣底嘅高度。

草皮
草皮只可以用全天然草地或全仿真草地，唔可以天然草同仿真草混合使用，仿真草場地嘅顏色一定要係綠色。唔同地區嘅足球場嘅草皮有所唔同，但係都有一個共同點，就係只能夠由國際足協認可嘅供應商供應同種植/安裝草皮。另外，國際足協成員國可以喺國際足協許可範圍內制訂自己嘅草皮標準，例如：中國足協規定中超聯賽場地一定要係天然草皮，而加拿大就更多球場用人造草皮。

場地界線
比賽場地一定要係長方形同劃上連續嘅界線，界線唔可以構成危險；喺唔構成危險嘅情況之下，可以喺天然草地度用仿真草做場地界線。界線係屬於比賽場地嘅一部份。比賽場地界線一定要符合球例列明嘅標準先至可以進行比賽。
仿真草足球場可以有其他界線（例如欖球場界線），但係呢啲界線嘅顏色要同足球場地界線要明顯唔同，同埋可以清晰噉分辨。

標記
舉行國際性賽事嘅足球場地，長度應該喺100至110米（110至120碼）之間，闊度應該喺65至75米（70至80碼）之間。其他賽事嘅標準就比較寬鬆：90至120米（100至130碼），闊度喺45至90米（50至100碼）之間。場地要係長方形。較長嘅邊界係橫邊界，較短嘅就係底線。
中線將足球場分為兩半，喺中線嘅中間，係個球場嘅中心點，係球賽上、下半場同入波後開波嘅地方，重有中圈（半徑9.15米／10碼）圍繞中心點。
喺球場嘅4個角都劃有角球弧，係半徑1米嘅4份1圓，標示角球開出嘅地方。而4個角亦都要插有一支角球旗（最少高1.5米／5呎）。

中圈
喺開波嗰陣，唔係開波嗰隊嘅球員一定要企喺中圈之外。

龍門
龍門嘅位置喺底線上嘅中央位置。龍門由左右兩條垂直嘅門柱同連接兩條門柱嘅門楣組成。兩條門柱內邊緣距離要係7.3米（8碼），門楣嘅下邊緣就距離地面2.44米（8呎）。龍門後面通常設有網，但球例並無規定一定要有。

鵝眉月
「鵝眉月」（penalty arc）係喺禁區之外，只有喺射十二碼罰球時先用得着。
射十二碼罰球時，波要放喺十二碼點，球例規定射罰球嗰陣，所有球員（己方同對方）都一定要「離球十碼」，由底線到十二碼點係12碼，由十二碼點到禁區只有6碼，所以要以十二碼點作為圓心，畫上半徑10碼線，鵝眉月半圓啱啱好係圓周，喺呢個半圓上嘅任何一點，距離十二碼點都啱啱好係10碼，咁就符合「離球十碼」嘅規矩。

禁區
喺兩邊龍門前各劃出嘅長方形空間係禁區。
小禁區（距離5.5米 (6碼) 嘅空間），由底線、左右兩條距離龍門柱5.5米嘅直線同一條連接呢兩條線嘅直線所組成。龍門球要喺小禁區內開出。
大禁區（或禁區）（距離16.5米 (18碼) 嘅空間）亦類似，由底線、左右兩條距離龍門柱16.5米同連接呢兩條線嘅直線所組成。禁區有好多種作用，最明顯嘅係守門員喺禁區內可以用手接波，同守方喺禁區內嘅犯規可以被判十二碼罰球。
十二碼點喺龍門正中，距底線11米（12碼），係十二碼球踢出嘅地方。喺十二碼球射出前，除射波球員同守方守門員外，所有球員唔可以進入禁區同鵝眉月範圍內。
財務匯報局

財務匯報局（Financial Reporting Council）係香港獨立法定組織，根據喺2006年7月13號制定嘅香港法例《財務匯報局條例》而成立嘅。財務匯報局成立喺2006年12月1號，喺2007年7月16號開始運作，職責主要為就有關上市實體可能喺審計或匯報方面嘅唔恰當行為進行調查，同佢可能無遵從財務匯報規定嘅事宜展開查訊。2012年財務匯報局嘅主席係潘祖明，行政總裁係狄勤思。
財務報表

財務報表係用嚟表達一間企業或者機構嘅財務活動同埋狀況，有四個主要嘅組成部分。
財務報表嘅作用係盡可能清晰、簡明咁為讀者提供有關企業嘅財務信息。企業嘅財務報表通常包括損益表、資產負債表、權益變動表同現金流量表。
會計期間一般係以月做單位（有啲地方甚至用星期做單位），內部用嘅財務報表唔需要審核，讀者主要係機構嘅管理層。對外公佈嘅財務報表通常一年披露一次，上市公司會係每半年披露一次，甚至逐季披露。對外公佈嘅財務報表相對要求嚴格，須要有獨立核數師審核，就報表嘅「真實及公平」作出專業意見，讀者主要係機構嘅持份者，好似係股東、銀行、稅務局等等。對外嘅財務報表需要根據相關會計準則、公司法，甚至係證券交易所嘅要求，進行額外嘅詳細披露。財務報表通常由獨立核數師進行審核，以確保報表嘅準確性同獨立性，作為政府稅收、企業融資或者投資之用。經審核過嘅財務報表要喺每年嘅股東周年大會上，俾股東審閱同提問。
財務自由

財務自由（英文：financial independence）可以話係個人理財嘅最終目標；如果一個人有充足嘅收入或者財富，令到佢可以一世都唔使打工或者靠第個人養，都可以夠錢使，噉佢就算係財務自由。
舉幾個例說明，以下呢啲嘢都可以令人達致財務自由：
嚟自股票同債券等投資嘅股息；
嚟自存款戶口等來源嘅利息；
退休金；
將自己啲房地產攞去租俾人住，自己收租；
出咗啲好受歡迎嘅創作品，收版稅；
... 呀噉。
財務總監

財務總監（英文：Chief Financial Officer，縮寫CFO），北話叫首席財務官，臺灣叫財務長，係一間公司最高級嘅財務決策人，而佢嘅工作一般都需要向行政總裁同董事會交代。
財富

財富係指任何有價值嘅物品，最常見種類包括錢、貴金屬等等。
財富美國五百強

財富美國五百強（Fortune 500）係由財富雜誌一年出一次、列出美國嗰年最賺錢嗰 500 間股份有限公司嘅列表。
財富分配

財富分配（distribution of wealth）係指一個社會內部財富點分配。完全平均嘅財富分配表示啲人個個都一樣有咁多財富；完全唔平均嘅財富分配表示淨係得一個人擁有嗮所有嘅財富，而淨低嘅人都乜財富都冇。
財富效應

財富效應（英文：Wealth effect）係指啲人嘅使錢意慾會隨「佢覺得自己有幾多財富」而改變。
覺得自己有錢咗嘅人，好多時會開始揮金買嘢，尤其係買啲奢侈品（好似係名牌嘅鞋同手袋）或者佢哋覺得「有升值潛力」嘅資產。
逃亡大計

《逃亡大計》（粵拼：tou4 mong4 daai6 gai3，Escape Plan）係套2013年嘅美國驚慄片，由米高希夫斯敦做導演。主角係史泰龍、阿諾舒華辛力加、占卡維素同五毫子。
逃出生天

《逃出生天》（英文：Out of Inferno）係一部2013年年底開播嘅電影。呢部電影係由古天樂、李心潔、劉青雲、金巧巧、張兆輝同陳思誠呢啲主角主演，由彭氏兄弟指導。呢部電影又係中國大陸同埋香港聯合一齊開拍嘅電影，更加係中國第一步「真3D」嘅災難片。呢部電影響2013年9月30號，中國大陸首播。而香港嗰邊就係喺2013年10月3號開播嘅。而呢部片入面整嘅緊張氣氛、同埋銒嘅火燭整咗出嚟同埋好濃嘅親情關係，搞到觀眾大啀勁抽。而呢部片播咗之後，連導演彭順、彭發兄弟同埋觀眾交流重點教觀眾點樣分銒嘅同埋流嘅3D嘢。
呢部片響香港嗰邊播咗一個星期就搞咗票房冠軍出嚟。其中古天樂喺出席一次採訪入面，講咗一句「時刻把握消防知識，緊要時刻才能逃出生天。」呢句話，就被廣州市公安消防局嘅公益宣傳錄像收錄咗。

成個過程
呢部電影響2012年8月嗰陣，就先後喺泰國曼谷開機，之後就響泰國同埋廣州拍過。而成個片從編劇到拍嗮為止，總共用咗3年咁耐，而導演彭順話喺拍攝過程入面用咗十僆廿部消防車嚟幫手整場面，同埋封鎖咗一條比較繁忙嘅道路畀佢哋影，醫療部門都派出咗白車同醫護人員到咗拍攝現場，挾埋武警同埋專業人士都有份嚟參與呢部片嘅拍攝工作。而劉青雲就話拍呢部片覺得可以「用聯合國班底」嚟形容，而過程中係用銒火嚟拍嘅，重招咗一位立體調較師嚟調較電影入面景深嘅距離同埋立體效果；而攝影指導潘耀明話拍《逃出生天》用銒嘅火呢啲嘢，所以響保護功夫要做得好夠，相對2D電影嚟講，《逃出生天》係用咗超過3倍嘅器材、設備同埋時間”。

喺廣州嘅拍攝工作
呢部片從2012年12月25號開始響廣州度攞嚟拍喇，呢部戲份主要係一班主演行出火燭現場之後嘅場景（啫係片嘅結尾），同時呢個都係成部片最大場景嘅拍攝地方（珠江新城），除咗演員之外，重有銒嘅消防員嚟參演咗。而火燭嘅內景就響泰國嘅攝影棚入面嚟拍嘅。雖然話喺拍攝嘅其中一日就咁啱得咁橋遇到天氣好差，最低溫度凈係有11℃重有啲雨落咁嘅情况，但係《逃出生天》嘅拍攝現場入面，有三位主演響廣州嘅街頭演戲嘅舉動搞到好多過街啲人嚟睇（不過秩序比較好）。加上好多嘅攝影器材、道具、扮救護人員同埋消防隊嘅百幾個群眾演員、10幾曱火燭車、白車同埋好多人都塞嗮成條街咁滯。其中有火燭車撐起53米高嘅雲梯上到天咁滯，重有火燭車重向地面噴水霧嚟模擬救火嘅現場。而警鐘一響，嗰啲消防佬就從四個角落頭入嗮嚟，但係喺現場就無發現有煙火出現過，而整片個人就話喇：「其實火燭嘅特效係喺後期製作嗰陣，用電腦整出嚟嘅。」。
送鐘

送鐘係中國文化嘅一種禁忌，因為喺粵語同其中中國語言入面，「送鐘」都同「送終」一樣或者差唔多音，所以正常都唔會送鐘畀人，除非係想咒對方死。
逃

《逃》（英文：Prison Break）係一套美國電視劇，由2005年到2009年同埋2017年喺霍士廣播公司播，總共播咗5季。故仔講主角點樣逃獄。

內容
第一季主要講主角點同佢阿哥同一班獄友狐狸河監獄逃獄。
第二季主要講主角同班人一齊避過FBI追緝。
第三季主要講主角俾人拉咗去巴拿馬索娜監獄，然後逃獄。
逃出武漢

《逃出武漢》係一首2020年2月1號由高登音樂台推出、關於武漢肺炎大爆發嘅歌，改編自黃明志、王力宏嘅《漂向北方》，係高登音樂台少有以普通話唱嘅改詞歌曲。
另外，高登音樂台亦乘機喺推出呢首歌嘅時候，呼籲香港對中國大陸封關。

歌曲內容
首歌內容主要反映喺武漢肺炎期間，居民因為武漢封城而相繼逃亡嘅恐慌。另外，歌詞亦提到武漢華南海鮮批發市場入面有唔同嘅動物而當地人乜都食，同埋中國中央政府最初講到好安全無問題，瞌埋眼唔重視情況，仲話啲人喺度散播流言，但其後終於搞到大爆發，好多人冇命。

反應
網絡名人司徒夾帶喺社交媒體形容呢首歌好聽到想用Hifi聽，想down落player聽。另外，原創人黃明志亦喺社交媒體嗰度分享咗呢首歌嘅改版，話希望可以多啲人聽到呢首歌。
逃出魔幻紀：叢林挑機

《逃出魔幻紀：叢林挑機》（Jumanji: Welcome to the Jungle）係套2017年美國電影，《逃出魔幻紀》嘅續集，由積卡斯丹執導，狄維莊遜、積伯克、嘉倫招莉仁、奇雲哈特主演。
逃學威龍

逃學威龍係1990年代拍嘅港產片，都幾賣座，之後同名嘅有兩部，都係周星馳主演。嚮故仔入面周星星係個差人，入學校做臥底，查警官失槍案。當中加插唔少周星馳風格嘅笑料。例如化學堂老師做實驗成日冇記性。約女老師補習，趺咗個避孕套出嚟，造成誤會。學生考試選擇題用生果出貓：A for Apple，B for Banana。
西門口甕城遺址

西門口甕城遺址係中國廣東省廣州市入面嘅其中一個遺址，而呢個遺址喺荔灣區同越秀區嘅交界，中山七路同中山六路、人民中路同人民北路嘅交界西南邊嘅位，寶生大押嘅斜對面。

敘述
喺舊時，呢個城門好似個英文大寫字母「H」字噉。南北長50幾米，東西闊18米，中間有啲城門撳咗落去中山七路嘅地底，而南邊就出咗地面，北邊就靠住啲民居住宅。

史
西門口甕城遺址北邊嘅文化標記
呢個遺址響明朝嗰陣，因為為咗撐住成個廣州城，就起咗呢個城門。不過棟城門喺1920年因為廣州市政府起咗條中山路同人民路而拆咗，凈係得返啲磚瓦喺度，而城墻嗰度一直以嚟都用咗嚟做民宅嘅，到咗1996年，為咗配合地鐵1號線同考古挖掘嘅工程，就喺甕城遺址嘅南邊發掘咗，整咗個基址，重喺1998年發掘咗一次出嚟。喺1999年7月，呢度係廣州市文物保護單位。

附近嘅地鐵站改名
内文：西門口站 (廣州)
廣州市考古研究所喺1996年就發現咗呢個古跡，先至更加肯定咗嗰時附近起緊嘅地鐵站嘅名絕對係「西門口站」，之後重整咗個區嚟保護。而地鐵工程一直到1999年初先至搞掂。
西野貴治

西野貴治（1993年9月14號—）係日本足球員，司職後衞，效力千葉JEF聯。
西門口

西門口 (廣州)：喺廣東省廣州市荔灣區同越秀區交界，係一個地名。
西門口 (寧波)：喺浙江省寧波市海曙區。
西門口站 (廣州)：廣州地鐵1號線入面嘅其中一棟車站，代表色係黃色。
西門口站 (寧波)：寧波軌道交通1號線入面嘅其中一棟車站，代表色係湖藍色。
西門口甕城遺址：廣東省廣州市嘅一棟遺址。
西門甕城遺址公園：山西省榆次市嘅一棟遺址。
望京門甕城遺址：浙江省寧波市嘅一棟遺址。
西門口站

西門口站 (廣州)，廣州地鐵1號線入面嘅其中一棟車站，線路代表顏色係黃色。線路字述係中山綫。
西門口站 (寧波)，寧波軌道交通1號線入面嘅其中一棟車站，線路代表顏色係藍色。線路字述係高霞綫。
賭聖

《賭聖》係1990年由劉鎮偉、元奎導演，由周星馳、吳孟達、張敏、吳君如同秦沛主演嘅港產片，本來只係食住前一年《賭神》條水而拍嘅低成本製作，結果做咗當年香港票房冠軍，捧紅咗周星馳。
賴伊

賴伊（Trygve Lie，1896年7月16號—1968年12月30號）係挪威政治人，亦係頭一任聯合國秘書長，1946年到1952年在任。
賴偉康

賴偉康，台灣媒體製作人，有台灣MV教父之稱，曾為多名歌手、藝人拍攝音樂錄影帶。出道超過20年，拍攝作品超過2000部，。合作過的明星有周杰倫、潘瑋柏、蔡依林等。

感情生活
佢曾經同女藝人郭怡伶拍拖，但3個月就宣佈分手。
賭枱底

賭枱底係種外圍賭法，指客人就賭場賭枱上嘅結果，私下同其他人對賭；例牌由疊碼仔記數，對手嘅人亦會𥄫實。要與「賭枱底」區分，指明普通對賭部分時，會講賭枱面；兩者合稱賭底面——多數客人參與「枱底賭局」時，會同時喺「枱面」押注，而用於前者嘅數額普遍係擺落後者嘅三—十倍。由於必須有人「賭枱面」，先至有人可以「賭枱底」，「賭枱底」同「賭底面」經常可以互換嚟用。賭枱底又叫拖底或托底。
呢種玩意喺澳門賭廳頗為流行，基本上唔合法，亦有逃税作用。南洋都興呢味嘢，美國就好少噉樣搞。部分人之所以參與呢種賭局，係因為嫌賭枱嘅限注額太低，唔夠過癮；亦有啲人雖然賭本唔夠，但係想贏大錢，於是噉樣做。對賭嘅另一方，通常係某啲賭廳廳主同專門撈外圍賭博嘅集團——誘因係靠莊家優勢直接獲利往往划算過轉賣泥碼。噉樣賭法會令賭場收入及政府税收少咗，亦有大把其他罪案依附於此等賭局，例如存款詐騙及洗黑錢；對比起正規賭博，莊閒雙方都有較多賴賬者，意味贏家隨時要額外花功夫追債。
賭波

賭波，屬於一種「體育比賽賭博 (sports betting)」，多數以投注足球為主，但亦有用其他球類運動嚟開賭，好似籃球、棒球、美式足球（又叫欖球）1…等亦都會叫賭波。不過喺香港暫時唯一合法可以賭嘅波只有足球運動一種，所以普遍計一講賭波就多數係指賭足球。
一般賭波首先要有一場或以上嘅正式球賽進行2。繼而有博彩公司、財團或者個人做莊 (bookmaker)，佢哋會開出各式各樣嘅投注盤口，俾其他想靠賽事結果嚟分得彩金嘅人落注。如果當地有合法嘅賭博機構，普羅大眾一般嚟講可以去機構指定嘅投注站落注，又可以用電話或者上網，甚至可以用賭博機構提供嘅投注直駁機落注；而當中嘅賭法亦可以話係五花八門。

相關
足智彩 - 提供香港合法賭波嘅資料。
香港賽馬會 - 香港馬會嘅簡介。
香港馬會足球博彩有限公司

註解
註 1: 用嚟賭波嘅熱門比賽計有：美國聯業籃球聯賽（NBA）、美國聯業棒球大聯盟、（MLB）、美國國家美式足球聯盟（NFL）…等嘅賽事，仲有其它一啲國際性嘅大型球類比賽。
註 2: 所謂正式，如果以足球計，就係要跟據《國際足球聯合理事會》所定下嘅賽事規則嚟進行嘅合法球賽，唔同嘅球賽根據返唔同嘅認可組織，要睇返開賭個莊點定義。
賭船

賭船係水上嘅賭場，放响隻船度。搞賭船嘅原因，通常係因為嗰個地方嘅法例唔畀人賭錢，所以就載人出公海開賭。
唔少主要係用來載人遊埠嘅大船，入面都會有賭場，國際郵輪就通通都有。
賴俊霖

賴俊霖係香港親中派政治人物。

選舉經歷
喺2021年9月，佢成為香港特别行政區選舉委員會委員(有關全國性團體香港成員的代表)。
遊埠紀錄片

遊埠紀錄片，係一紀錄片、電視節目、網上影片，講述記錄旅行嘅嘢：經驗，經歷，觀察、印象，一般會介紹一笪地方、風景、特色景點、人、事、歷史，有部份亦會加入嘢食或者新聞。宣傳片，包括旅行社行程嘅片，或者優惠推廣，就唔算係遊埠紀錄片。
用菲林拍攝嘅年代，遊記片（travelogue film）係遊埠紀錄片嘅前身，遊記片係探奇成份嘅紀錄片，多數由西方人嘅觀點睇其他文化。例如 1960年代嘅 Across the Seven Seas。米高沛連（Michael Palin）1989年嘅 Around the World in 80 Days（八十日環遊世界）令呢一類節目更加出名。

史
遊埠紀錄片最初係用遊記片形式出現。當有菲林嘅十九世記，旅行家會喺公眾講座，講佢哋嘅經驗，會配上相片同短片，之後發展成一種新嘅電影片種，遊記片（travelogue film），而遊記片將一笪地方便成條片主要內容。呢一類嘅片畀一般觀眾感受到，猶如遊埠經驗，見到唔同嘅文化同埋風景。
遊記片出自美國作家、講師史托德（John Lawson Stoddard），1874年佢開始環遊世界，之後出書，寫自己冒險經歷，仲喺北美洲巡迴演講。原先嘅演講同場加放黑白幻燈片，1892年，史托德請咗伯頓鴻斯（Burton Holmes）做拍檔。史托德喺 1897年退休，叫伯頓鴻斯搞埋攤嘢，講埋佢剩低嘅演講。伯頓鴻斯之後變成遊埠講者，1904年佢將影畫片遊埠短片放入講座裏頭，令到遊埠短片紅極一時，佢更創咗「travelogues」一詞。 第二次世界大戰之後，湯馬斯（Lowell Thomas）制作咗 「Movietone News Reel Travelogues」，遊記片之後喺全美國嘅影院放映。

特色
遊埠紀錄片因為用一笪地方做佢做主題，拍攝器材工作人員全部都要去到嗰笪地方，中間涉及一班人出埠，拍菲林嘅時代，好大件又重嘅器材，令到運輸，安排酒店住宿，飲食都有一定嘅難度。一啲地方可能需要政府批出嘅文件，或者要雇用當地嘅人、導遊噉，各地嘅設施相當唔同，落後嘅地方可能冇酒店，天氣等其他問題，令到拍攝相當複雜，不時要準備一啲未能遇見嘅情況。
喺電視上播出，會叫「旅遊節目」，旅行節目早年會畀旅行社贊助播出，家陣啲旅遊節目好多會有植入式廣告。而網上影片，多數係一啲 YouTube 頻道。一般根據該頻道收睇到嘅次數頻道，YouTube 公司同佢分帳，2017年每百萬播放約兩美金，成功嘅頻道要夠真實同埋有信譽，亦有廣告商廣搵啲遊埠 YouTuber 幫手「合作」。
遊學

遊學，又叫境外學習，係畀學生參加嘅遊埠方式，喺玩嘅同時亦可以學到嘢，通常喺暑假嗰陣搞。
喺香港，遊學係好流行嘅活動，政府甚至提供「境外學習津貼」畀窮學生去遊學。熱門嘅遊學地方包括英國、美國、澳洲、紐西蘭呢啲用英文嘅國家，可以順便學下英文；比較經濟實惠就可以揀返中國大陸，可以順便學下普通話。
遊客不文明行為記錄

遊客不文明行為記錄（俗稱遊客黑名單），係中華人民共和國政府針對國人出外旅行時，行為規限政策，以回應中國大陸人外遊嗰時不時作出嘅不文明行為，例如喺文物塗鴉等。

情況
2015年4月6號中國國家旅遊局出台《遊客不文明行為記錄管理暫行辦法》（5月14號修改為《國家旅遊局關於遊客不文明行為記錄管理暫行辦法》 ），佢規定做出唔文明行為嘅遊客​​會被記錄。
遊佐浩二

遊佐浩二 ，係日本嘅一個男配音員。

配音作品一覽
呢個表唔完整，歡迎加料。
遊客

遊客又叫旅客，係外地來嘅人，為旅遊而來，唔係定居。
遊客紀念票

遊客紀念票（英文：Tourist Souvenir Ticket）（1983年—2000年）係一種畀訪港遊客用嚟搭地鐵嘅車飛，由地下鐵路公司發行（喺1988年到1997年間就同九廣鐵路公司一齊出），而家已經停用。不同喺一般通用儲值票用盡儲值後，出閘嗰陣就會收返，遊客紀念票喺用盡儲值後就退返畀乘客留念。

1992年（2月—6月）
喺淺水灣嘅石雕（嗰陣「遊客車票」被改名做「遊客紀念票」。）

1997年（8月）—1998年（5月）
機場快綫列車同啟德機場夜景（嗰陣嘅「遊客紀念票」已改做只適用喺搭地鐵市區綫任何車程兩次。）
遊劍江湖

《遊劍江湖》（英文：Vagabond Vigilante），係香港無綫電視製作嘅古裝電視劇，由郭羨妮、陳錦鴻、何家勁、陳龍、陳怡蓉、李天翔、李倩主演，監製唐基明。呢套劇2006年海外首播，2013年下晝時段翡翠台首播。
遊埠節目

遊埠節目（又叫旅行節目、旅遊節目）係講遊埠嘅電視節目。形式通常係拍低節目主持遊埠出行嘅計劃、或預定嘅行程，又或者用紀錄片形式介紹異地嘅風土人情。
遊客全日通

遊客全日通（英文：Tourist Day Pass）係香港港鐵嘅一款旅遊車票，喺2008年9月28號因應港鐵測試統一票務系統，九龍塘站、美孚站同南昌站嘅轉綫閘機將陸續拆除而推出，取代本身嘅「市區全日通」同「新界全日通」。另外，喺2009年5月1號推出專為3-11歲訪港小童而設嘅小童遊客全日通（Child Tourist Day Pass）。
觀察研究

觀察研究（英文：observational study）係指由樣本嗰度攞啲描述自變數同應變數嘅數據，並且作出推論，而途中唔會特登嘗試作出任何嘅操作嚟影響啲變數嘅數值。呢類研究喺社會科學上成日用，因為社會科學研究嘅係人－好少可有得好似自然科學噉，能夠吓吓都攞自己啲研究對象入去實驗室裏面任意噉搞。
觀湖街道

觀湖係中國廣東深圳龍華區下邊嘅一個街道，叫觀湖街道，下轄13個社區。
觀山湖區

觀山湖區係中國貴州貴陽下轄嘅一個市轄區，有309平方公里咁大。
觀景山隧道

觀景山隧道（英文：Scenic Hill Tunnel）係港珠澳大橋香港接線一部分，全長約1,110米，喺赤鱲角觀景山。隧道嘅西面入口鄰近昂坪360纜車嘅機場島轉向站同航空燃油儲存庫，走線係穿越觀景山、機場路同港鐵機場快綫下面，再通過新填海區，連接香港接線嘅地面道路段同港珠澳大橋香港口岸。
觀察者模式

觀察者模式（英文：observer pattern）係一種軟件設計模式，指一件物件會有個列表記住佢嘅「觀察者」（observer），並且喺有需要嗰陣通知啲觀察者，話俾觀察者知有乜嘢變化發生。
觀景山

觀景山（Scenic Hill）係香港嘅山，海拔高77米，喺離島區赤鱲角，係赤鱲角最高嘅山。座山本嚟無名，1990年代政府起新機場，座山可以遠望機場景色，所以就叫做「觀景山」。
觀潮謝公祠

觀潮謝公祠亦叫南便祠，堂號致愛，喺廣州芳村中市南街6號，係清朝芳村謝氏家族起嘅分祠堂。祠堂坐北朝南，廣三路，深三進；總面闊18米，總進深約莫48米，磚木結構，東、西係偏祠，總佔地864平方米。硬山頂，龍船脊，碌灰筒瓦，青磚石腳。前堂頭門同前廊木樑都有雕花圖紋，中堂同後堂佈局改咗，後堂得返四碌圓木柱。
1924年8月15號，市郊一區農民協會喺呢間祠堂成立，係廣州市郊最先成立嘅農會。1999年，被鑒定為危房，後來一路都係吉屋。2008年，入廣州市文物保護單位名單。
連浩駿

連浩駿（粵拼：lin4 hou6 zeon3，Lin Ho Chun，1990年10月21號—）係香港籃球員，喺香港出世，而家[咩時候？]香港男子籃球代表隊嘅成員。
連環計

連環計係三十六計入面嘅第35個計策，歸類入敗戰計，內容係巧妙噉將幾個計策一次過用。
連環殺手

連環殺手（英文：serial killer）係指謀殺咗三個或者以上嘅人（連環謀殺）嘅罪犯。
許樂

許樂，攝於香港漫畫星光大道。
許樂係香港漫畫《百分百感覺》嘅男主角，為人專一，女角Cherie係佢心目中嘅女神。
《百分百感覺》係漫畫家劉雲傑嘅作品，2008年獲得日本外務省頒發「國際漫畫獎 – 最優秀獎」。
許永生

許永生（1986年11月3號—）係大韓民國嘅一個男藝人同埋歌手。
許正宇

許正宇，JP（英文：Christopher Hui Ching-yu，1976年—）係香港政府財經事務及庫務局局長，金融發展局前任行政總監。2008年加入民建聯。籍貫福建省泉州晉江市。

簡歷
許正宇持有英國牛津大學哲學、政治及經濟系榮譽學士同碩士學位、INSEAD（英文：INSEAD）工商管理碩士學位，亦參與史丹福大學行政人員培訓課程。喺1999年至2003年期間出任特區政府政務主任（中文：政務主任），曾經被調派到經濟發展科、香港特區政府駐北京辦事處同民政事務總署服務。喺2003年離開政府後曾任職銀行界，其後喺香港交易所工作長達十幾年，並自2019年開始出任香港金融發展局行政總監。
2020年4月22號畀國務院根據行政長官林鄭月娥嘅提名同建議任命為財經事務及庫務局局長，接替被免職嘅原局長劉怡翔。

屋企
許正宇響一個有錢嘅左派屋企出世，阿爸許宏全1968年喺廈門大學化學系畢業，係一名老師，亦都係文革先鋒，喺左派社團入面好有名氣。響1970至74年間喺福建寧德市工業局做中共幹部，曾經被人懷疑係中共黨員。1974年許宏全放棄咗做中共幹部，去咗香港做生果檔小販。不過《壹週刊》喺2008年訪問過佢五伯許宏點，佢話當年許宏全係「共產黨派佢落嚟香港搞文革、搞政治，佢做小販純粹係為咗生存同掩飾」。後嚟許正宇轉到貿易公司做嘢，仲先後到廣州同福建設廠。
許正宇阿媽曾敏麗曾經響北角開金舖，都算有錢。
許正宇家姐係民政事務局已故前副局長許曉暉。
許正宇老婆陳妍妮任職高盛亞洲區董事總經理。
許正民

許正民（1982年11月11號—）係大韓民國嘅一個男藝人同埋歌手。
許氏兄弟

許氏兄弟係一間香港嘅連鎖找換店，全盛時期喺香港有近過百間分店。
許泰熙

許泰熙，係大韓民國嘅一個男藝人同埋演員。
金·卡戴珊

金·卡戴珊（Kimberly Noel "Kim" Kardashian， 1980年10月21號— )係一位美國電視娛樂人物、演員、社交媒體名媛、同埋模特兒。
金上京會寧府遺址

金上京會寧府遺址，係喺黑龍江省哈爾濱市阿城區南郊既阿什河既左邊，係金朝喺公元1115年（金太祖收國元年）到1153年（金朝完顏亮貞元元年）之間起既第一座都城。
金上京會寧府係南北二城同埋皇城組成，城墙係用泥起既，外面有護城河保護。
皇城既位置係喺南城既偏西，係宮殿式既建築，規模大概好似北宋既東京（開封）咁上下大。南北城係比較早起既，皇城係喺公元1124年（金太宗天會二年）先至開始起，依家既遺址保存得比較好既係南北城既城牆，同埋皇城裏面既宮殿。
金不換

金不換（又叫做泰國羅勒；泰文：โหระพา、hōraphā；越南文：húng quế；英文：Thai basil）係一種原產於東南亞嘅羅勒，佢啲葉比歐洲甜羅勒（Italian Basil 或者叫 Sweet Basil）嘅葉細而窄，莖係紫色嘅，啲花係粉紫色嘅。因為佢嘅莖部係深紫紅色嘅，所以又叫做紅骨九層塔。台菜料理常用，同埋台灣人講嘅九層塔（Taiwan Basil 或者 Taiwanese Basil），就係指外觀同味道都類似金不換嘅羅勒品種。金不換嘅香氣比甜羅勒強烈，有啲茴香同埋甘草味，微辣，係煮青咖喱同埋冬蔭功湯嘅重要材料，亦都係泰菜同埋越南菜好常用嘅調味香草。喺高溫同埋長時間嘅煮食之下，佢比歐洲嘅甜羅勒更加穩定。

描述
Thyrse （花序）
金不換堅固而緊湊，可以生到45厘米（一呎半）高，有閃亮嘅綠色，啲葉比較窄同埋略帶鋸齒，有啲甜甜地嘅茴香香味，仲有淡淡嘅甘草味，同埋一般甜羅勒無嘅微微辣味。金不換有紫色嘅莖，同薄荷家族嘅其他植物一樣，啲莖係方形嘅。佢嘅葉係對生同雙葉。  就好似佢嘅學名所暗示，金不換嘅花序係Thyrse。佢嘅花序係紫色，而開花嗰陣嘅花係粉紅色。

分類同命名
甜羅勒（英文：Sweet Basil；學名：Ocimum basilicum）有多個品種 —— 金不換（O. basilicum var. thyrsiflora）係其中一種變種。因為佢有茴香同甘草嘅香味同味道，所以金不換有時俾人叫做茴香羅勒或者甘草羅勒。雖然個名一樣，不過佢同西方叫嘅茴香羅勒（anise basil）、甘草羅勒（licorice basil）係唔同嘅嘢。:92
有時，金不換又會俾人叫做肉桂羅勒（cinnamon basil），呢個係金不換喺越南文嘅字面名，但係肉桂羅勒通常係指另一個獨立嘅羅勒品種。
屬名 Ocimum 係源自希臘文，佢嘅意思係「去聞」（英文：to smell），呢個詞適合大部分 Lamiaceae 科嘅植物，亦叫做薄荷科。羅勒有超過 40 個唔同嘅品種，佢哋豐富嘅味道、香氣同顏色會方便我哋識別佢哋，不過亦都會喺識別特定品種嗰陣令人覺得混淆。
泰國菜常用嘅三種羅勒：
金不換，又叫做泰國羅勒、horapha（泰文：โหระพา），喺全個東南亞都好廣泛咁用，喺越南菜嗰度亦都扮演住重要嘅角色。佢係西廚最常用嚟做亞洲菜嘅羅勒品種。
聖羅勒（英文：Holy Basil；學名：O. tenuiflorum）、mreah-pruv（高棉文：ម្រះព្រៅ）、kaphrao（泰文：กะเพรา），佢有一種辣、胡椒味、丁香味，可能係泰國人最鍾意嘅味道:93 佢亦都叫做泰國聖羅勒，或者用佢嘅印度名 tulasi 或者 tulsi；佢喺印度經常俾人用喺烹飪、醫藥同埋宗教活動。
檸檬羅勒（英文：Lemon basil；學名：O. × citriodorum）、maenglak （泰文：แมงลัก），顧名思義，佢嘅香味同味道都有檸檬嘅底調。檸檬羅勒係泰國菜所用嘅三種羅勒當中，最唔常用嘅羅勒:94。 佢亦都係泰國檸檬羅勒，同另一種品種叫 Mrs. Burns' Lemon basil（學名：Ocimum basilicum var. citriodora）嘅檸檬羅勒唔同。

烹飪
金不換廣泛用喺東南亞菜，包括泰國菜、越南菜、老撾菜同柬埔寨菜。金不換嘅葉係泰國綠咖喱同紅咖喱嘅常見食材，雖然喺泰國，用喺醉貓炒河（drunken noodles）同好多雞肉、豬肉、海鮮菜式嘅羅勒係聖羅勒:178。 不過喺西方，呢類菜式通常都係用金不換代替，原因係喺西方，金不換比起聖羅勒容易買到好多。金不換亦都係好受歡迎嘅台菜三杯雞嘅重要食材，不過喺歐洲唔容易揾到金不換，所以啲廚師會用味道無咁強烈嘅歐洲甜羅勒代替。金不換用嚟做越南菜嘅調味料，好多越南菜式，例如越南河粉（越南文：phở）、順化牛肉粉（越南文：bún bò Huế）、 越南煎餅（越南文：bánh xèo）等，通常會配埋一碟生嘅金不換葉，等每個人都可以用有茴香味嘅金不換葉嚟調味。

種植
金不換係一種嫩滑嘅多年生植物，但係喺泰國通常都會當佢哋係一年生植物咁樣種。作為一種熱帶植物，金不換只係喺好暖、唔會落雪嘅氣候之下生長。 金不換嘅最低生長溫度係美國農業部植物耐寒區10（USDA plant hardiness zone 10；即係30°F到40°F；-1.1°C到4.4°C）。金不換可以由種子或者插枝種植，需要肥沃、排水良好嘅泥土， pH 值介乎6.5至7.5，同埋每日有6至8個鐘嘅全日照。 如果金不換開咗花，要將啲花搣走，如果唔係嘅話，啲葉會變苦。如果一次只係攞幾片葉，金不換可以重複收割，而且應該要定期收割，咁佢先至會生得快同埋好。
金·撇卡

金·撇卡（英文：Kim Peek，1951年—2009年）係個美國人。

生平
金·撇卡最出名係佢有學者症候群。
撇卡生落嚟嗰陣個腦有缺憾，搞到佢小腦受損而且個腦少噉咗腦樑。撇卡去到成 4 歲先學識行路，由細到大都唔識扣鈕，大個咗都管理唔到自己嘅生活，要佢阿爸照顧－撇卡嘅普遍能力顯然比唔上一般人。
不過，撇卡記憶力就好出眾，紀錄指撇卡能夠喺 1 個鐘頭 25 分鐘內睇完一本成十幾萬字嘅英文長篇小說，能夠喺 4 個月後準確記返起其中一個角色嘅名，仲講得出嗰個角色喺邊頁出現過同埋講過啲乜對白；撇卡一世人睇咗起碼 9,000 本書，能夠喺 8 至 10 秒內睇完一頁，而且事後會近乎完美噉記住本書嘅每一隻字。撇卡因為佢嘅超凡能力而出咗名，佢嘅故仔仲有畀人改編做戲。
量詞

量詞（粵拼：loeng6 ci4；英文：classifier）係指會掕住一隻名詞嘅字或者詞綴，用嚟表示嗰隻名詞指嗰樣事物嘅「種類」。
金一葉

金一葉（粵拼：gam1 jat1 jip6，韓文：김일엽，1896年4月28號—1971年2月1號），佛敎名荷葉，號白蓮道葉，原名金元周，一名源珠。係朝鮮日治時期同大韓民國作家，女性主義者，佛敎僧廬。

履歷
金一葉喺朝鮮平安北道龍岡郡嘅一個貧農家庭出世，初名金元周，佢喺五歲喪母，十三歲喪父。喺阿婆嘅支援下入梨花女子高等學敎，梨花女子大學拙業同日本留學日新女學敎嘅東京大學修學。
1919年延禧專門學校敎師李魯翼為結婚，但李魯翼爲肢體障碍人─，他在衝擊同離婚。他在7會結婚同離婚李魯翼（1919年-1921年），林蘆月（1921年），方仁根（1922），鞠琦烈（1922年），日本人太田淸藏（1923-1925），白性郁（1928），河允實（1929-1930年）。1921年返國後做作家同言論活動。
1920年2月-1921年做雜紙新女子紙記者，1921年做東亞日報記者，1921年-1922年做每日新報記者，1931年-1933年做每日新報記者。他在1920年代-1930年代做自由戀愛，自由意思嘅婚姻，自由嘅性交論主張同儒學者等嘅纠葛。1933年做入山佛敎僧呂。
金上京會寧府

金上京會寧府係喺黑龍江省哈爾濱阿城區南郊既阿什河既左邊，係金朝喺公元1115年（收國元年）到1153年（完顏亮貞元元年）之間起既第一座都城。

概要
公元1069年（遼道宗咸雍5年），遼朝係會寧縣（依家既黑龍江省哈爾濱市阿城區白城）附近落腳。公元1115年（金太祖收國元年），佢喺女真族定居點既中心，起金朝既首府。當時轄區係松花江、牡丹江、長白山一帶。公元1124年（天會二年）金朝將首府改名做會寧府，公元1138年（天眷元年）會寧府改名做上京惠寧府。（注：天眷係金熙宗既第二個年號）。
都城係由南北兩座長方形土城組成。北城既城牆南北距離大約係1.9公里，東西長距離大約1.5公里。北城既南面係南城，南城城牆既南北距離大約1.5公里，東西距離大約2.0公里。兩座城整體成L形，南北長，東西短。
公元1153年（貞元元年）完顏亮遷都去燕京，然後將上京既稱號刪除咗，只有叫會寧府，公元1173年（大政十三年）又再改名做上城會寧府。 到咗金朝末年，蒙古帝國入侵既時候，會寧府被毀，棄置咗。
野白蟬

野白蟬（粵拼：je5 baak6 sim4；學名：Gardenia stenophylla），防城港上思縣當地又嗌花木（faa1 muk6），係茜草科白蟬屬嘅常綠灌木，喺中國嘅安徽、廣東、廣西、海南、浙江，及越南地區嘅海拔90～800m嘅山谷、溪邊林入面、灌木林、曠野河邊啲岩石附近先至搵到。

樣
植株高0.5～3m，細枝似纖維咁軟熟。葉薄革質，似窄披針或綫形披針噉，長3～12cm，闊4～23mm，頂位漸尖但尖位好多時撅；基部比較窄，好多時向下延長，兩邊冇毛；側脈超幼，9～13條。花單生，生喺細枝頂或葉杈，有些少香；萼管似倒立圓錐，長約1cm；花冠白，似高腳碟；每年4～8月開花。果屬漿果，橢圓，長15～25mm，直徑10～13mm，有時有掂秝，熟咗之後變黃或橙紅，頂部有加大咗嘅宿存萼裂片；每年5～第二年1月結果。

用途
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
植株可以用嚟做盆景或綠籬植物。佢嘅果可以做藥，有涼血、瀉火、清熱解毒嘅功效。
野紅蘿蔔

野紅蘿蔔（學名：Daucus carota）係傘形科胡蘿蔔屬兩年生植物，人工栽培嘅品種叫紅蘿蔔（Daucus carota subsp. sativus），肉質嘅根可當菜食。
野薄荷

野薄荷（Mentha arvensis）係種薄荷，主要用嚟做調味料。
野田隆之介

野田隆之介（1988年9月28號—）係日本足球員，司職前鋒，效力湘南比馬。
野花

野花，係花嘅一種，講有花植物，佢自生自滅，唔使人打理就生得。依度唔單止講花，亦包晒佢全樖植物。一般來講，野花本身就原生物種，喺當地品種。不過人類活動，亦會帶來其他物種，有時變成入侵物種。人類亦改變生境，有啲物種會適應新變化。例如燒林造地，有啲物種會特別適應火後土地咁。有啲草木歸化多年，當哋人當咗原生物種咁睇，當做當地野花。
好多花人工種植，原本都出自野花。
原生野花對當地生態重要。一來品種繁多，支援多種生物，雀、獸、昆蟲都取食自野花。同時保護水土，無咁易水浸。亦畀人提煉藥品。
野花唔起眼，有時都會頻危，面臨絕種。
野菊花

野菊花（粵拼：je5 guk1 faa1；學名：Chrysanthemum indicum），又叫野菊（je5 guk1）或油菊（jau4 guk1），英文界又叫「camomile」；係菊科菊屬嘅一種長年生草本植物。而家喺中國嘅吉林、遼寧、河北、河南、山西、陝西、甘肅、青海、新疆、山東、江蘇、浙江、安徽、福建、江西、湖北、四川、廣東、雲南、湖南等地都可以搵到。呢種植物一般生喺山坡嘅草地、灌叢、河邊水濕地，海濱鹽漬地同田邊、路邊或岩石度。

形態
野菊花一般高25cm~1m，有地下長或短匍匐莖，而主莖一般比較直或鋪散，分枝凈係喺莖頂度先至有，有傘房花序分枝。莖枝有疏毛，尤其係上邊同花序枝度啲毛比較多。而樹葉方面，一般係蛋形、長蛋形或橢圓形嘅羽狀半裂、淺裂或唔明顯分裂品種，葉邊有淺鋸齒，葉柄長1~2cm，一般係淡綠色。有疏而短嘅軟毛，而下邊啲毛有些少多。而佢嘅花係頭狀花序，直徑15~25mm，大多數生喺莖枝頂而排出疏鬆嘅傘房圓錐花序，花色係黃色，一般喺每年6~11月開花。而佢嘅果一般長15~18絲米。

用途
野菊花唔單止可以畀人當成花卉嚟睇，佢嘅花係種藥材，主要用嚟泡茶飲，據講有去火嘅功效。
野田順子

野田順子 ，係日本嘅一個女藝人同埋配音員。
野町祐太

野町祐太 ，係日本嘅一個男配音員。

配音作品一覽
呢個表唔完整，歡迎加料。
野米

野米又叫加拿大米、菰屬（Zizania），係禾本科下一個屬，有4個品種，係舊時美國土著嘅主要食糧。
野芥菜

野芥菜（Sinapis arvensis）又叫歐白芥、新疆白芥，係十字花科白芥屬嘅植物，主要分佈喺歐洲、亞洲同北非。
道耳頓

道耳頓（英文：John Dalton，1766年9月6號—1844年7月27號）係英國化學家、物理學家、氣象學家，出名研究原子理論、道耳頓分壓定律同色盲。

早年生活
道耳頓喺1766年喺英國金巴倫（英文：Cumberland）嘅一個貴格會家庭出生。佢喺12歲嘅時候喺村里學校開始接受教育。道耳頓喺一間貴格會寄宿學校教咗10年書之後，搬到曼徹斯特擔任教職。

科學工作
道耳頓喺氣象學方面有所研究，佢喺氣象日記入面記錄咗超過200,000個觀測結果。1801年，道耳頓咗一篇名為《氣體所佔嘅體積同佢溫度成正比》嘅論文，同法國物理學家雅克·查理斯（法文：Jacques Charles）早幾年嘅提出嘅定律相同。佢亦提出咗部分壓力定律，即道耳頓分壓定律。
道耳頓亦喺化學方面有重要貢獻，1804年佢提出咗原子理論，並且發展出計算原子質量同結構嘅方法，又按照原子序數排列咗個原子量表。

色盲研究
道耳頓同佢嘅兄弟都有色盲，佢喺1794年喺曼徹斯特文學及哲學學會發表咗一篇關於色覺異常嘅論文。雖然佢嘅色盲理論後來被證明係錯誤嘅，不過佢對色覺缺陷嘅研究喺佢去世後獲得認可。好多語言中都將色盲叫做「道爾頓症」。
道裏區

道裏區（粵拼：dou6 leoi5 keoi1）係中華人民共和國黑龍江省哈爾濱市嘅區。面積479.2km²，其中市區面積38.6km²，人口92萬（2010年）。區府駐撫順街道安化街103號。哈爾濱太平國際機場位於道裏區嘅太平鎮。

史
道裏區以前叫做埠頭區。清代時係寧古塔將軍（後來換成吉林將軍）阿勒楚喀副都嘅轄地。1989年（光緒二十四年）起中東鐵路，啲人就將鐵路以東叫「道外」，相對嘅鐵路以西就嗌做「道裏」。1907年（光緒三十三年）中東鐵路管理局局長霍爾瓦特公佈《哈爾濱自治公議會章程》，將埠頭區共新市街（家下嘅南崗區）夾埋七平方公里劃入市區範圍，交由俄人嘅哈爾濱自治公議會管轄，以中國大街（家下嘅中央大街）爲中心嘅金融街形成咗。
1926年3月30號東省特別區市政府解散俄人嘅統治團體，成立哈爾濱自治臨時委員會，當年6月17號埠頭區、新市街歸哈爾濱特別市管。
1946年，喺共軍掌控咗哈爾濱之後，埠頭區改名做道裏區。

政區
道裏區轄18個街道、4個鎮、1個鄉、2個單位。
街道：兆麟街道、新陽路街道、撫順街道、共樂街道、新華街道、城鄉路街道、工農街道、尚志街道、斯大林街道、通江街道、經緯街道、工程街道、安靜街道、安和街道、正陽河街道、建國街道、康安街道、愛建街道
鎮：太平鎮、新發鎮、新農鎮、榆樹鎮
鄉：群力鄉
單位：閆家崗農場、道裏區農墾
道真

道真係中國貴州遵義下轄嘅一個仡佬族苗族自治縣，有2157平方公里咁大。
道觀

道觀（粵拼：dou6 gun3，英文：Taoist Abbey），簡稱觀（gun3），係道敎嘅道士一齊修道嘅地方。觀嘅阿頭叫道長。

文法
道觀係一間間咁數嘅，例如一間道觀。
道縣

道縣係中國湖南永州一個縣，總面積2442平方公里，人口73.8萬。
道通天地

道通天地（英文：Taoist TV）係全球唯一以24小時播放嘅道教電視頻道，2004年由蓬瀛仙館設立，以粵語廣播。

簡介
﻿道通天地係全球第一個道教電視頻道，目的係展現中華文化，發揚道家思想。同其他宗教頻道嘅分別係，道通天地製作嘅節目極多元化，希望將呢個宗教頻道定位為一個資訊性生活頻道，利用具娛樂性、資訊性同宗教信仰嘅節目內容吸引更多唔同層面嘅觀察。

頻道歷史
2004年開始，香港寬頻bbTV正式啟播。
2011年1月26日開始，無綫收費電視正式啟播。
2013年1月26日開始，無綫收費電視正式停播呢個頻道。
2015年1月9日開始，無綫網絡電視正式啟播。
2016年1月8日開始，無綫網絡電視正式停播呢個頻道。
2016年1月28日開始，now TV正式啟播。
2017年1月1日開始，香港寬頻bbTV正式停播呢個頻道。
2019年1月28日開始，now TV正式停播呢個頻道。